Diari Oficial de la Generalitat Valenciana


Sumari del DOGV 4105, del 11-10-2001 (2001/9841)

ACORD de 5 de octubre de 2001, del Govern Valencià, pel qual es concedeixen ajudes als ajuntaments de la Comunitat Valenciana per a despeses de funcionament dels jutjats de pau en l'exercici 2001.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4105

Data del DOGV
:   11-10-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/9841


Data del document
:   05-10-2001

Organisme emissor
:   Conselleria de Justícia i Administracions Públiques

Tipus de document
:   Acord

Descriptors 

:   * ajuda pública
    * suport econòmic
    * jurisdicció
    * administració local

ACORD de 5 de octubre de 2001, del Govern Valencià, pel qual es concedeixen ajudes als ajuntaments de la Comunitat Valenciana per a despeses de funcionament dels jutjats de pau en l'exercici 2001. [2001/A9841]
  
El Govern Valencià, en la reunió del dia 5 de octubre de 2001, adoptà l'acord següent:
  
I. Mitjançant el Reial Decret 293/1995, de 24 de febrer, van ser transferides a la Generalitat Valenciana les competències en matèria de provisió de mitjans materials i econòmics per al funcionament de l'administració de justícia a la Comunitat Valenciana.
  
L'esmentat traspàs de competències va suposar l'assumpció, per part d'aquesta administració autonòmica, de determinades funcions que la normativa atribueix amb caràcter general al Govern de l'estat i que, de conformitat amb el que estableixen els articles 39 de l'Estatut d'Autonomia de la Comunitat Valenciana i 37.3 de la Llei Orgànica del Poder Judicial, corresponen a les comunitats autònomes a les quals s'haja transferit la gestió en matèria de recursos materials i econòmics per al funcionament de l'administració de justícia.
  
Per això, a la Generalitat Valenciana, a través dels seus pressupostos, correspon fer efectiva la previsió continguda en l'article 52 de la Llei 38/1988, de 28 de desembre, de Demarcació i Planta Judicial i, per tant, correspon establir un crèdit per a subvencionar els ajuntaments per les despeses que suporten derivades del funcionament dels jutjats de pau, subvenció que es modularà en funció del nombre d'habitants de dret del municipi.
  
Aquesta previsió s'ha materialitzat en els pressupostos de la Generalitat Valenciana per a l'any 2001, aprovats per la Llei 12/2000, de 28 de desembre, en haver consignat 481.875.288 de pessetes (equivalents a 631.062,71 euros) en el capítol IV; crèdit suficient per a aquesta finalitat.
  
II. L'article 45 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, estableix que, amb caràcter general, la concessió d'ajudes i subvencions a càrrec dels crèdits consignats en els pressupostos de la Generalitat Valenciana ho seran d'acord amb els criteris de publicitat, concurrència i objectivitat. No obstant això, el mateix article 45 preveu certes excepcions a aquest règim general, entre aquestes, en l'apartat d), fa referència a aquelles ajudes que pel seu objecte no siguen aplicables els principis de publicitat i concurrència.
  
La concessió d'ajudes als ajuntaments per les despeses de funcionament ocasionats pels jutjats de pau és un supòsit en el qual resulta d'aplicació la indicada excepció, ja que les ajudes es concedeixen a tots els ajuntaments de municipis on té la seua seu un jutjat de pau, i es concedeixen per l'import corresponent al tram de població de dret ubicada en el municipi, tot això de conformitat amb el que disposa l'article 52 de la Llei de Demarcació i Planta Judicial.
  
III. La Conselleria de Justícia i Administracions Públiques ha proposat la distribució de la totalitat del crèdit disponible per a aquesta finalitat conforme al barem que s'inclou en aquest acord; distribució que s'ha fet en atenció al volum de població de dret de la totalitat dels municipis afectats, segons dades de l'Institut Nacional d'Estadística.
  
IV. La competència en matèria de justícia ha sigut atribuïda a la Conselleria de Justícia i Administracions Públiques, segons el que disposa el Decret 91/1999, de 30 de juliol, modificat pel Decret 112/2000, de 18 de juliol, del Govern Valencià, pel qual es va aprovar el Reglament Orgànic i Funcional de la Conselleria, per la qual cosa a la mateixa, a través de la Direcció General de Justícia, correspon gestionar el repartiment de les ajudes.
  
D'altra banda, el susdit article 45.d de la Llei d'Hisenda Pública de la Generalitat Valenciana estableix que aquest tipus de subvencions hauran de ser concedides per acord motivat del Govern Valencià.
  
V. Segons la naturalesa de les despeses a què seran destinades les ajudes que es pretenen concedir, les quanties de les quals oscil·len entre 88.913 i 460.297 pessetes, i que el seu lliurament fraccionat dificultaria la gestió i impediria l'efectivitat, és procedent autoritzar el pagament íntegre de les ajudes.
  
L'article 47 bis.1.c del Text Refós de la Llei d'Hisenda Pública de la Generalitat Valenciana estableix que, en els supòsits de transferències corrents, la modificació a l'alça dels percentatges de bestreta establerta en l'apartat a) requerirà, per a cada supòsit, l'acord motivat del Govern Valencià, i cal en aquest cas avançar la totalitat de les subvencions.
  
Per tot això, en virtut de les atribucions conferides per la Llei 5/1983, de 30 de desembre, de Govern Valencià, i segons el que estableix l'article 45.d de la Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, a proposta del conseller de Justícia i Administracions Públiques, el Govern Valencià
  
ACORDA
  
Primer
  
Concedir ajudes a tots els ajuntaments de la Comunitat Valenciana en el municipi dels quals té la seua seu un jutjat de pau.
  
La quantia de les ajudes es calcula, en cada cas, en funció del tram de població en què es troba inclòs cada municipi en l'annex adjunt, i s'assigna l'import corresponent, segons el barem regulat en aquest punt.
  
La distribució del crèdit disponible es farà en funció de les dades de població de dret facilitats per l'Institut Nacional d'Estadística (dades de població a 1 de gener de 1999), i de conformitat amb el barem següent:
  
Tram Població Import
  
1 De 0 a 499 habitants 88.913 pessetes
  
2 De 500 a 1.000 habitants 128.913 pessetes
  
3 De 1.001 a 3.000 habitants 198.913 pessetes
  
4 De 3.001 a 7.000 habitants 318.913 pessetes
  
5 De 7.001 a 15.000 habitants 453.913 pessetes
  
6 De 15.001 en avant 460.297 pessetes
  
Segon
  
Modificar a l'alça els percentatges de la bestreta prevista en l'article 47 bis.1.c de la Llei d'Hisenda Pública de la Generalitat Valenciana i, en conseqüència, autoritzar la bestreta del cent per cent de la quantitat de 904.788.387 de pessetes, destinades a subvencionar les despeses de funcionament dels jutjats de pau durant l'exercici 2001, quantitat que serà lliurada en els termes establerts en el present acord.
  
Tercer
  
Els beneficiaris hauran de justificar el compliment de la finalitat per a la qual va ser concedida la subvenció. Per a això hauran de remetre a la Conselleria de Justícia i Administracions Públiques, Direcció General de Justícia (Historiador Chabàs núm. 2, 46432 de València), dins dels dos primers mesos de l'any 2002, un certificat del secretari de la corporació, acreditatiu de la manera en què ha sigut invertida la subvenció.
  
Quart
  
Per l'Acord del Govern Valencià, de 25 de juliol del 2000 (DOGV núm. 3.809, de 7 d'agost de 2000), es va aprovar el repartiment de subvencions corresponents a l'exercici 2000. Per no haver-se justificat la manera en què va ser invertida la quantitat percebuda com a subvenció de l'any 2000, queden revocades les subvencions que, en virtut de l'esmentat acord, van ser concedides als ajuntaments d'Arañuel (50.000 pessetes), Lugar Nuevo de la Corona (50.000 pessetes), i Pego (415.000 pessetes).
  
Tot això, de conformitat amb allò que estableix l'apartat 2.1 de l'article 7, del Decret 179/1994, de 9 d'agost, del Govern Valencià (DOGV núm. 2352, de 23 de setembre de 1994), per haver decaigut en el seu dret els susdits ajuntaments.
  
Contra aquest acord podrà interposar-se un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de la publicació. Tot això de conformitat amb el que estableixen els articles 10, 45 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa».
  
València, 5 de octubre de 2001
  
El conseller secretari del Govern Valencià,